tartuNLP/wikipedia-smugri-20251201 huggingface dataset:
Bleu d'Auvergne

Bleu d'Auvergne (eesti keeles kui "Auvergne'i sinine") on päritolusort, mis tähistab Keskmassiivilt pärit Prantsuse hallitatud lehmapiimajuustu. Silindrikujulise juustu pasta on marmorja vormiga, mille hallituse värvus ulatub sinisest kuni sinakasmustani. Auvergne'i piirkonnast pärit sinihallitusjuustu parim tarbimisperiood kestab juunist kuni detsembrini. Selle nimetus on kaitstud alates 1975. aastast.
Omadused.
Bleu d'Auvergne on tugeva ja kirbe maitsega. Seda vähemal määral kui teised sinihallitusjuustud, see on vähem soolane, kreemjama ja võisema maitsega ning niiskema tekstuuriga. Mõnel juhul kasutatakse siniste soonte tekitamiseks nõrgemat hallitusvormi "Penicillium glaucum"it, mitte "Penicillium roqueforti", mida kasutatakse Roquefortis ja teistes sinihallitusjuustudes.
Bleu d'Auvergne'i kasutatakse sageli salati ja pasta maitsestamiseks, samuti on see hea juust näksimiseks. On väidetud, et see sobib hästi magusamate veinidega, nagu Riesling ja Sauvignon Blanc või tugevate punaste veinidega, aga ka rikkaliku tumeda õllega, millel on nii juustu tasakaalustamiseks vajalik magusus kui ka maitse. 
Ajalugu.
Bleu d'Auvergne'i töötas välja 1850. aastate keskel Prantsuse juustutootja Antoine Roussel. Ta märkas, et siniste hallitusseente esinemine tema kohupiimal andis meeldiva maitse. Ta viis läbi katseid, et teha kindlaks, kuidas sellise hallituse sooned võivad tekkida. Pärast mitmeid ebaõnnestunud katseid avastas ta, et rukkileival esinenud hallituse kasutamine tekitas sooni. Samuti avastas ta, et kohupiima nõelaga torkimine suurendab õhustust. Suurenenud hapnikusisaldus võimaldas sinihallitusel kohupiima õhutaskutes kasvada. Seejärel levisid tema avastus ja tehnikad üle kogu piirkonna.
Tänapäev.
Tänapäeval valmistatakse bleu d'Auvergne'i mehaanilise nõelamise teel. Seejärel laagerdatakse seda enne turustamist ligikaudu neli nädalat jahedas niiskes keldris, mis on sinihallitusjuustu puhul suhteliselt lühike aeg.
Mika Zibanejad

Mika Zibanejad (sündinud 18. aprillil 1989 Huddinges) on Rootsi jäähokimängija, kes mängib keskründajana NHL-i klubis New York Rangers.
Rootsi kõrgliigas debüteeris ta hooajal 2010–11 Djurgårdensi meeskonnas.
2011. aastal valis Ottawa Senators ta NHL-i "draft"is kuuenda valikuna. 2011. aasta juulis sõlmis ta Senatorsiga kolmeaastase lepingu. NHL-is debüteeris ta 5. oktoobril 2011 hooaja avamängus Detroit Red Wingsi vastu. Kui ta oli üheksa mänguga kogunud vaid ühe punkti, naasis ta keset hooaega Djurgårdensi. Hooaja 2012–13 esimeses pooles toimunud NHL-i tööseisaku ajal mängis Zibanejad American Hockey League'is (AHL) Ottawa Senatorsi noorteklubis Binghamton Senators, lüües 23 mänguga neli väravat. NHL-is lõi ta esimese värava 30. jaanuaril 2012 mängus Montreal Canadiensi vastu. Zibanejadi tulemused paranesid NHL-is iga hooajaga ning hooajal 2015–16 sai ta kirja 21+30.
2016. aasta juulis kaubeldi Zibanejad New York Rangersisse. Hooaeg 2018–19 oli tema NHL-i karjääri seni kõige resultatiivsem (30 + 44). 5. märtsil 2020 sai ta mängus Washington Capitalsi vastu NHL-is neljandaks mängijaks, kes on suutnud 21. sajandil ühes mängus viis väravat lüüa. Enne teda oli Rangesi mängijatest ühes mängus viis väravat löönud ainult 1976. aastal Don Murdoch ja 1983. aastal Mark Pavelich. 2019–20 põhihooaeg oli kujunemas võimsalt Zibanejadi seni parimaks, kui 57 mänguga oli ta löönud 41 väravat ja andnud 34 väravasöötu (75 punkti), kuid põhihooaeg jäi koroonapandeemia tõttu lõpetamata. Hooaja 2020–21 väljalangemismängudes tegi Zibanejad kolme mänguga 1+1 ning Rangers langes välja juba eelringis. 2021. aasta oktoobris sõlmis ta Rangersiga uue kaheksa-aastase lepingu.
2022. aasta jaanuaris valiti Zibanejad NHL-i tähtede mängule, kuid isiklikel põhjustel otsustas ta seal osalemisest loobuda.
2011. aastal võitis Zibanejad Rootsi kuni 18-aastaste koondisega omavanuste maailmameistrivõistlustel hõbemedali ja tuli 2012. aastal Rootsi kuni 20-aastaste koondisega juunioride maailmameistriks. Juunioride maailmameistrivõistluste finaalis lõi ta Venemaa vastu Rootsi võiduvärava, mis oli ka mängu ainus värav. 2018. aastal tuli ta maailmameistriks Rootsi jäähokikoondise koosseisus.
Zibanejadi isa on pärit Iraanist ja ema Soomest.
Hambaraviassistent

Hambaraviassistent on suutervishoiu töötaja, kes abistab hambaarsti ja/või suuhügienisti vastavalt iga tööetapi iseloomule, sealhulgas neljakäetöö meetodil, saavutamaks optimaalset ravitulemust.
Hambaraviassistendiks saab õppida Tallinna Tervishoiu Kõrgkoolis.
Thulani Serero

Thulani Caleb Serero (sündinud 11. aprillil 1990 Sowetos) on Lõuna-Aafrika Vabariigi jalgpallur, kes mängib poolkaitsjana Araabia Ühendemiraatide klubis Al Jazira ja Lõuna-Aafrika Vabariigi jalgpallikoondises.
Ta alustas klubikarjääri Lõuna-Aafrika Vabariigi klubis Ajax Cape Town, debüteerides riigi kõrgliigas hooajal 2008–09. Hooajal 2010–11 lõi Serero Lõuna-Aafrika Vabariigi kõrgliigas kümme väravat ja valiti liiga hooaja parimaks mängijaks.
Aastatel 2011–2017 mängis ta Hollandi kõrgliiga klubis Amsterdami Ajax, kellega tuli hooaegadel 2011–12, 2012–13 ja 2013–14 Hollandi meistriks.
Aastate 2017–2019 mängis ta Hollandi kõrgliiga klubis SBV Vitesse. Seejärel liitus ta Al Jaziraga. Hooajal 2020–21 tuli ta Al Jaziraga Araabia Ühendemiraatide meistriks.
Lõuna-Aafrika Vabariigi jalgpallikoondises debüteeris Serero 9. veebruaril 2011 sõprusmängus Keenia vastu. Koondisekarjääri esimese värava lõi ta 15. novembril 2014 Aafrika rahvaste karikavõistluste valikmängus Sudaani vastu. Ta on kuulunud Lõuna-Aafrika Vabariigi koondisse 2013. ja 2019. aasta Aafrika rahvaste karikavõistlustel.
Tim Stützle

Tim Stützle (sündinud 15. jaanuaril 2002 Viersenis) on Saksamaa jäähokimängija, kes mängib keskründajana NHL-klubis Ottawa Senators.
Hooajal 2019–20 debüteeris Stützle Saksamaa kõrgliigas Mannheimi Adleri meeskonnas. Ta pääses kohe Adleri põhikoosseisu ning tegi silmapaistva hooaja, kui lõi seitse väravat ja andis 27 väravasöötu. Hooaja lõpus valiti ta Saksamaa kõrgliiga hooaja parimaks uustulnukaks.
2020. aastal valis Senators ta NHL-i "draft"is kolmanda valikuna. 2020. aasta detsembris sõlmis ta Senatorsiga kolmeaastase lepingu. NHL-is debüteeris ta 15. jaanuaril 2021 mängus Toronto Maple Leafsi vastu ja lõi esimese värava, kui kohtuti taas sama vastasega. 8. mail 2021 tegi ta mängus Winnipeg Jetsi vastu oma esimese kübaratriki NHL-is. Debüüthooajal sai Stützle NHL-is kirja 12+17.
Saksamaa kuni 20-aastaste koondises osales Stützle 2020. ja 2021. aasta juunioride maailmameistrivõistlustel. 2021. aasta juunioride maailmameistrivõistlustel lõi ta viis väravat ja andis viis väravasöötu ning valiti turniiri parimaks ründajaks ja turniiri sümboolsesse koosseisu.
Muromlased

Muromlased, tuntud ka kui muromad, on volgasoomlaste hulka kuulunud hääbunud soome-ugri rahvas, kes elas Oka jõe alamjooksul praeguse Venemaa piires. Muromlastest on tänapäeval teada väga vähe, kuna ei ole säilinud palju kirjalikke allikaid. Muromlased rääkisid muromi keelt ning nende lähim sugulasrahvas oli (nüüdseks samuti välja surnud) merjalased. 
Ajalugu.
Muromlaste rahvas arenes arvatavasti välja tekstiilkeraamika kultuuri kandjatest ning jõudis oma ajaloolisele asualale juba II aastatuhande viimasel veerandil eKr. Omapärasused kultuuris hakkasid Muromimaal esinema umbes 3. sajandil pKr. Seda on näha ehetest ja tööriistadest, mis erinesid naabruses elavate merjalaste omadest. 
Muromi kultuur puhkes õitsele viikingiajal, mil Muromimaalt läbisõitvad varjaagid (viikingid) tihti kohalikega kauplesid. Sagedat kauplemist soodustas muromlaste geograafiline asend: koos Volga Bulgaariaga oli Muromimaa Araabia ja Skandinaavia vahel liikumiseks soodsas kohas. Samas langesid muromlased järk-järgult viikingite kaudse mõju alla ning 9. sajandi Vana-Vene kroonikates mainitakse neid ühe rahvana, kes Rjuriku riigi koosseisus elas.
10. sajandist peale on jälgi esimeste slaavlaste rändest muromlaste aladele, kuigi slaavi päritolu Vladimiri-Suzdali vürstiriik tekkis selles piirkonnas alles 11. sajandil. Suzdali vürstid kutsusid slaavlasi oma riiki juurde, et asustada piirimaid rändrahvaste vastu, ning muromlased hakkasid järk-järgult vene rahva sekka assimileeruma. Tõenäoliselt oli sulandumine rahumeelne ning toimus kaubanduse ja üksteisega tiheda läbikäimise toel kogu keskaja jooksul. Alguses elasid venelased linnades ning muromlased maakohtades või oma väikestes asulates. 
Alates 10. sajandist jääb muromlaste mainimine allikates haruldaseks, kuid arvatavasti säilitasid nad oma keele kuni 16. sajandini. Tõenäoliselt andis viimase hoobi muromlaste kultuurile võitlus Vladimiri-Suzdali vürstiriigi ja Kaasani kaganaadi vahel muromlaste kodumaa pärast 12.–15. sajandil ning kolmeaastane sõda 1467–1469.
Pärand.
Kuigi muromlastest ei ole jäänud väga palju kirjalikke jälgi, on muromlaste mõju nende endisel kodumaal siin-seal tunda. Vladimiri oblastis olev Muromi linn on saanud nime muromlaste rahva järgi. Ajaloolane Mäesalu väidab ka, et vene müütiline rahvuskangelane Ilja Muromets oli tõenäoliselt muromlane.
Piirkonnast leitakse jätkuvalt mõnikord muromlaste kalmeid koos rikkalike ehetega. Samuti on mitmed kohanimed, eriti veekogude nimed, tihti üle võetud vene keelde muromlastelt. Ka kahtlustatakse, et muromi keel on mõjutanud ümbritsevaid keeli, näiteks vene keelele võõras "učnu + inf" vorm võib keeleteadlase Yana Penkova meelest jõuda vene keelde muromi keele mõjul. 
Muromlasi on uurinud mitmed ajaloolased, neist üks tuntumaid on Jevgeni Rjabinin.
Söömaaeg

Söömaaeg oli taludes tugevam söögikord ning sellele järgnev lühem või pikem puhkus.
Eesti ajaloost.
Olenevalt tööpäeva pikkusest ja tööiseloomust oli 19. sajandil Eesti taludes suvel tavaliselt kolm söögikorda:
Talvel oli tavaliselt kaks söömaaega - hommikul ja õhtul. 19. sajandi lõpust alates hakati ka talvel pidama kolme söömaaega.
Leis

Leis on eesti perekonnanimi.
2022. aasta 1. jaanuari seisuga oli Eestis perekonnanimi Leis 342 inimesel: 159 mehel ja 183 naisel. Perekonnanimede levikult oli Leis meeste puhul 426. ja naiste puhul 389. kohal. Perekonnanime Leis kandja oli keskmiselt 46 aasta vanune (mediaanvanus oli 48). Perekonnanimi Leis on levinuim Võru maakonnas, kus neid oli maakonna 10 000 elaniku kohta 9,46.
Tõnu Kesküla

Tõnu Kesküla (sündinud 6. detsembril 1958) on eesti entomoloog.
Ta on tegev lepidopteroloogina, kuid uurinud ka mitmeid teisi putukarühmi Eestis, sh lehviktiivalisi.
Ta töötab Eesti Maaülikoolis.
Ernst Friedrich (Baden-Durlach)

Ernst Friedrich Baden-Durlachist (17. oktoober 1560, Durlach – 14. aprill 1604, Remchingen) valitses Baden-Durlachi markkrahvkonna põhjaosa. Ta tuli võimule 1584. aastal täisikka jõudmisel. Ta asutas markkrahvkonnas esimese gümnaasiumi "Illustrie". Tema pöördumine luterlusest kalvinismi ja Ülem-Badeni okupeerimine põhjustasid tõsiseid konflikte – isegi keisriga – mille tagajärjed kahjustasid Alam-Badenit ja viisid lõpuks ka territooriumi kaotuseni.
Elu.
Ernst Friedrich oli Baden-Durlachi markkrahvi Karl II ja Anna von Pfalz-Veldenzi vanem poeg. 1577. aastast alates sai ta haridust oma eestkostja, Württembergi luterliku hertsogi Ludwig III õukonnas.
Regentvalitsus 1577–1584.
Pärast isa surma moodustati regentnõukogu, kuhu kuulusid tema ema Anna, Pfalzi kuurvürst Ludwig VI (aastani 1583), Neuburgi hertsog Philipp Ludwig ja Württembergi hertsog Ludwig "Vaga". Nõukogu valitses Baden-Durlachi markkrahvkonda tema nimel, kui ta selle alaealisena päris.
Territooriumite jaotamine.
Ernst Friedrich ja Karl II vanuselt teine poeg Jakob tahtsid mõlemad omada valdusi. Karl II testament keelas selle, kuid see ei olnud allkirjastatud ega pitseeritud, mistõttu otsustasid ülejäänud eestkostjad neile oma tee anda ja riigi jagada. Ernst Friedrich sai Alam-Badeni, sealhulgas suured linnad Durlachi ja Pforzheimi.
Tema nooremad vennad Jakob ja Georg Friedrich said ka osi riigist, nii et maa jagati olemasolevast jaotusest Baden-Durlachiks ja Baden-Badeniks veelgi edasi. Baden-Hachbergi markkrahvkond läks Ernst Friedrichile tagasi 1590. aastal pärast Jakobi surma. Tema noorim vend Georg Friedrich sai pärast Ernst Friedrichi surma kogu Baden-Durlachi markkrahvkonna taasühendada.
Abielu.
Ernst Friedrich abiellus 21. detsembril 1585 Ida-Friisimaa krahvi Edzard II tütre Annaga (26. juuni 1562 – 21. aprill 1621). Abielu jäi lastetuks.
Põhja-Makedoonia 2022. aasta taliolümpiamängudel

Põhja-Makedoonia osales 2022. aasta taliolümpiamängudel Pekingis kolme sportlasega. See oli seitsmes kord, kui Põhja-Makedoonia taliolümpiamängudest osa võttis.
Põhja-Makedooniat esindasid mäesuusataja Dardan Dehari ning murdmaasuusatajad Stavre Jada ja Anna Tsvetanovska.
Vahenimi

Vahenimi (rootsi keeles "mellannamn") on isikunimi, mis on eesnime ja perekonnanime vahel. Vahenimeks võib võtta sõltuvalt riigi tavadest näiteks varasema perekonnanime või teise vanema perekonnanime. Vahenime kasutatakse näiteks Põhjamaades ja USA-s.
Jānis Zālītis

Jānis Zālītis (15. juuli/27. juuli 1874 Sausnēja vald, Võnnu kreis – 9. detsember 1919 Riia) oli Läti ja Venemaa Keisririigi poliitik. Ta oli IV Riigiduuma liige, aastal 1915 oli ta Läti rahvusväeosade organiseerija. Aastal 1917 oli ta Riigiduuma Ajutise Komitee ja Ajutise Valitsuse komissar, ta osales Riiklikul nõupidamisel Moskvas, kus nõudis Lätile autonoomiat ja Läti alade ühendamist üheks administratiivseks üksuseks. Aastatel 1918–1919 oli ta Läti Ajutise Rahvanõukogu (Läti iseseisvuse väljakuulutanud ajutise parlamendi) liige ja selle esindaja Skandinaavias. 6. detsembrist 1918 kuni 19. juulini 1919 oli ta esimene Läti kaitseminister.
Ta lõpetas aastal 1895 Riia Vaimuliku Seminari. Aastal 1901 lõpetas ta Tartu Ülikooli õigusteaduskonna. Seejärel asus ta tööle Riiga vandeadvokaadi abina. Aastast 1910 töötas ta vandeadvokaadina Riias, oli tegev Riia Läti Seltsi teadmiskomisjonis.
Aastal 1912 valiti ta IV Riigiduuma liikmeks. Duumas olles kuulus ta progressistide fraktsiooni ja Progressiivsesse blokki; ta valiti eelarve-, töölisküsimuse, kohtureformide (oli komisjoni ettekandja), kohaliku omavalitsuse, kohustusõiguse (oli komisjoni sekretär) ja kooskõlastamise komisjoni. Kirjutas alla 51-le seadusprojektile, 25-le arupärimise avaldusele ja ühele avaldusele. Aastal 1915 oli ta Läti rahvusväeosade organiseerija. Aastal 1917 oli ta Riigiduuma Ajutise Komitee ja Ajutise Valitsuse komissar, ta osales Riiklikul nõupidamisel Moskvas, kus nõudis Lätile autonoomiat ja Läti alade ühendamist üheks administratiivseks üksuseks.
Aastatel 1918–1919 oli ta Läti Ajutise Rahvanõukogu (Läti iseseisvuse väljakuulutanud ajutise parlamendi) liige ja selle esindaja Skandinaavias. 6. detsembrist 1918 kuni 19. juulini 1919 oli ta esimene Läti kaitseminister. Ta oli Läti Radikaaldemokraatliku Partei liige.
Jānis Zālītis suri 9. detsembril 1919 Riias ja ta on maetud Riia Vennaskalmistule.
Jäähoki 1932. aasta taliolümpiamängudel

Meeste jäähokiturniir 1932. aasta taliolümpiamängudel Ameerika Ühendriikides Lake Placidis oli neljas olümpiaturniir ja ühtlasi ka kuues maailmameistrivõistlus. Turniir toimus 4.–13. veebruarini 1932. Kanada, keda esindab Winnipegi hokiklubi, võitis neljanda olümpiakulla ja kuuenda MM-i. USA võitis hõbemedali ja Saksamaa võitis ühe kolmest kõigi aegade hokimedalist, võites pronksi (Lääne-Saksamaa võitis pronksmedali 1976. aastal ja Saksamaa meeskond 2018. aastal hõbeda). Kokku osales vaid neli meeskonda, sest enamik Euroopa võistkondi pidas Ameerikasse sõitu ülemaailmse majanduskriisi oludes liiga kulukaks.
Tulemused.
Finaalvoor.
Kuna osales ainult neli meeskonda, siis peeti turniir topeltvooruna. 
Statistika.
Keskmine vanus.
Saksamaa meeskond oli turniiri vanim meeskond, keskmiselt 25 aastat ja 6 kuud. Kuldmedalist Kanada oli turniiri noorim meeskond, kes oli keskmiselt 24 aastat ja 5 kuud. Turniiri keskmine vanus oli 24 aastat ja 9 kuud.
Roope Hintz

Roope Hintz (sündinud 17. novembril 1996 Tamperes) on Soome jäähokimängija, kes mängib ründajana NHL-i klubis Dallas Stars.
Soome kõrgliigas debüteeris ta hooajal 2013–14 Tampere Ilvese meeskonnas. Aastatel 2015–2017 mängis ta Soome kõrgliigaklubis HIFK. Hooajal 2015–16 jõudis ta HIFK-iga Soome meistrivõistlustel finaali, kus kaotati Tapparale mängudega 2:4. Hooajal 2016–17 langes ta HIFK-iga välja poolfinaalis, kuid oli sel hooajal väljalangemismängudes resultatiivseim mängija (3+11).
2015. aastal valis Dallas Stars ta NHL-i "draft"is 49. valikuna. Starsiga sõlmis ta lepingu 2017. aasta mais. Hooajal 2017–18 mängis ta American Hockey League'is (AHL) Dallas Starsi noorteklubis Texas Stars, saades sel hooajal kirja 20+15. NHL-is debüteeris ta 4. oktoobril 2018 mängus Arizona Coyotesi vastu. Esimese värava lõi ta liigas sama aasta 18. novembril mängus New York Islandersi vastu. Debüüthooajal lõi ta NHL-is üheksa väravat ja andis 13 väravasöötu. 2020. aasta novembris pikendas ta Starsiga lepingu kolme aasta võrra.
2016. aastal tuli Hintz Soome kuni 20-aastaste koondisega juunioride maailmameistriks.
Arvīds Brēmers

Arvīds Frīdrihs Kārlis Brēmers (7. aprill 1871 Ļaudona vald, Võnnu kreis – 10. november 1941 Ļaudona vald, Madona piirkond) oli Läti poliitik ja põllumees. Ta oli Venemaa I Riigiduuma liige. Aastal 1917 oli ta Läti Põllumeeste Liidu rajajaid.
Ta sündis aastal 1871 Ļaudona vallas Võnnu kreisis. Ta on lõpetanud linnakooli. Ta oli Laudona Põllumajandusseltsi juht aastast 1904 ja kohaliku krediidiühistu juhataja.
Aastal 1906 valiti ta Vene keisririigi I Riigiduuma liikmeks. Riigiduumas olles kuulus kadettide fraktsiooni ja autonomistide grupi läti rühma. Ta kirjutas alla kolmele arupärimisele, sealhulgas karistussalkade tegevuse kohta Balti krais, võttis sõna agraarküsimuse arutamisel, kus tõi esile põllumajandusliku kultuuri, hariduse ja tööviljakuse tõstmise ning maatööliste olukorra parandamise tähtsuse, mõisnike suurvalduse osalist võõrandamist pidas ta võimalikuks, kuid oli riikliku või üldrahvaliku maafondi moodustamise vastu. Kui I Riigiduuma aastal laiali, arreteeriti hiljem Brēmers Viiburi märgukirjale (kus protesteeriti Duuma laialisaatmise vastu) allakirjutamise tõttu ja määrati detsembris 1907 kolmeks kuuks vanglasse.
Aastal 1917 oli ta üks Läti Põllumeeste Liidu asutajatest. Pärast Läti iseseisvuse väljakuulutamist jätkas tööd kihelkonna põllumeeste seltsides ja tegeles talupidamisega.
Isiklikku.
Arvīds Brēmers oli vallaline. Usutunnistuse poolt oli ta luterlane.
Dominion Building

Dominion Building (algselt Dominion Trust Building) on ​​äripindadega kõrghoone, mis asub Briti Columbia suurimas linnas Vancouveris. Pärast selle valmimist 1910. aastal oli see mõnda aega Briti impeeriumi kõrgeim ärihoone. Ehitise arhitekt oli John S. Helyer.
Söömavahe

Söömavahe (ka söögivahe) oli taludes kahe söömaaja vaheline aeg ning tööaja mõõduks talutöödel.
Suvisel ajal, jüripäevast pärtlipäevani, jagunes tööpäev kolmeks söömavaheks – esimene keskhommikusest söögikorrast lõunani, teine lõunast õhtusöögini. Kahele tavalisele lisandus varahommikune söömavahe, mis kestis päikesetõusust keskhommikuni (umbes kella 8-ni). Lõuna ajal eraldas söömavahesid ka paaritunnine puhkepaus. 
Talvisel ajal oli taludes kaks söömavahet. 1930. aastatel, kui algas talutööde mehhaniseerimine, hakkasid traditsioonilised pikad suvised tööpäevad lühenema.
Duo Media Networks

Duo Media Networks on Eesti meediaettevõte. See loodi oktoobris 2020 ja võttis üle Postimees Grupi alla kuulunud tele- ja raadiojaamad.
Duo Media Networksile kuulub 30 riigis ja kuues keeles töötavat 14 telekanalit, sealhulgas Kanal 2, Duo 4, Duo 5, KidZone Max, Kidzone Mini, Duo 3, Duo 6, Kanal 7, Kino 7, Filmzone, Filmzone Plus, Eesti Kanal, MyHits TV, Smartzone, OSN Kidzone TV. Ettevõttele kuulub Eestis ka viis raadiojaama: Kuku Raadio, Raadio Elmar, MyHits, Narodnoje Radio ja Raadio Duo.
2020/2021. majandusaastal (16. oktoobrist 2020 kuni 30. aprillini 2021) moodustas Duo Media Networksi müügitulu 5 186 576 eurot ning ärikasum oli 519 260 eurot. Keskmine töötajate arv majandusaastal oli 32 töötajat.
Duo 7

Duo 7 / Kanal 7 on Eesti venekeelne telekanal, mis alustas tegevust 1. juulil 2021.
Duo 7 omanik on Duo Media Networks.
Alates 4. oktoobrist 2021 on argipäeviti eetris päevakajaline otsesaadete sari "Novosti Rus.Postimees".
Emilie Enger Mehl

Emilie Enger Mehl (sündinud 8. augustil 1993) on Norra jurist ja poliitik (Keskpartei).
Emilie Enger Mehl lõpetas 2017. aastal Oslo Ülikooli magistrikraadiga õigusteaduse erialal. Aastatel 2017–2021 oli ta Stortingi liige.
Alates 14. oktoobrist 2021 kuni 4. veebruarini 2025 oli Emilie Enger Mehl Norra justiitsminister.
Soome 2022. aasta taliolümpiamängudel

Soome osaleb 2022. aasta taliolümpiamängudel Pekingis 95 sportlasega, kes võistlevad 9 spordialal.
Olümpiavõitjateks tulid Iivo Niskanen ja Soome jäähokimeeskond.
Jäähoki 1936. aasta taliolümpiamängudel

Meeste jäähokiturniir 1936. aasta taliolümpiamängudel Saksamaal Garmisch-Partenkirchenis oli 5. olümpiaturniir, mis ühtlasi oli ka 10. maailmameistrivõistlused ja 21. Euroopa meistrivõistlused. Turniir toimus 6.–16. veebruarini 1936. Osales 15 võistkonda. Mängud toimusid vastvalminud olümpia jääspordikeskuses. Mänge peeti ka jäätunud Riessersee järvel.
Suurbritannia jäähokikoondis sai kuldmedali võitmisega suure tunnustuse, mis märkis rahvusvahelistel jäähokivõistlustel mitmeid esikohti. Suurbritannia tegi ajalugu kui esimene võistkond, kes tuli nii olümpiavõitjaks, maailmameistriks ja (teist korda) Euroopa meistriks ning oli esimene, kes saavutas kõik need kolm tähtsat võitu samal aastal. Nad olid esimene meeskond, kes pärast Kanada nelja järjestikust kuldmedalit takistas Kanadal jäähoki olümpiakulda võitmast.
Turniir algas neljas eelringi alagrupis; iga alagrupi kaks paremat pääsesid vaheringi. Seal selgusid finaalvoorus osalejad, kes võistlesid kahes alagrupis, kummaski neli võistkonda. Iga alagrupi kaks paremat pääsesid finaalvooru. Esimest korda ei tulnud olümpiavõitjaks mitte Kanada, vaid Suurbritannia, mille meeskond koosnes peamiselt Briti päritolu mängijatest, kes olid varem Kanadasse emigreerunud.
Esimene ring.
Iga grupi kaks paremat meeskonda pääsesid teise ringi.
Teine ring.
Iga alagrupi kaks paremat meeskonda pääsesid finaalvooru.
Statistika.
Keskmine vanus.
Belgia meeskond oli turniiri vanim meeskond, kus mängijate keskmine vanus oli 29 aastat ja 2 kuud. Saksamaa meeskond oli turniiri noorim meeskond liikmete keskmise vanusega 23 aastat ja 1 kuud. Olümpiavõitja Suurbritannia meeskonna liikmete keskmine vanus oli 25 aastat ja 4 kuud. Turniiri jäähokimängijate keskmine vanus oli 25 aastat ja 2 kuud.
Kosovo 2022. aasta taliolümpiamängudel

Kosovo osales 2022. aasta taliolümpiamängudel Pekingis kahe sportlasega. See oli teine kord, kui Kosovo taliolümpiamängudest osa võttis.
Kosovot esindasid mäesuusatajad Albin Tahiri ja Kiana Kryeziu.
Kārlis Ozoliņš (jurist)

Kārlis Ozoliņš (10. september/22. september 1866 Smiltene – 23. november 1933 Riia) oli Läti jurist ja poliitik. Ta oli Vene keisririigi I Riigiduuma liige.
Ta sündis aastal 1866 Smiltenes. Ta lõpetas Moskva ülikooli õigusteaduskonna. Aastal 1890 asus ta tööle Riias vandeadvokaadi abina, hiljem vandeadvokaadina.
Aastal 1906 valiti ta Vene keisririigi I Riigiduuma liikmeks. Riigiduumas olles kuulus kadettide fraktsiooni ja autonomistide grupi läti rühma. Ta valiti riigi tulude ja kulude loendi täitmise komisjoni, kirjutas alla kolmele arupärimisele, sealhulgas karistussalkade tegevuse kohta Balti krais, kõneles agraarküsimuse arutamisel, kus pooldas mõisnike suurvalduse osalist sundvõõrandamist sellisel määral, mis ei too kaasa majanduslikke vapustusi, kusjuures eelduseks agraarküsimuse lahendamisel on demokraatlikult valitud omavalitsus, kellel on õigus anda seadusi kohalikes küsimustes.
Morten Bødskov

Morten Bødskov (sündinud 1. mail 1970 Karupis) on Taani poliitik (Sotsiaaldemokraadid).
Morten Bødskov lõpetas 1994. aastal Ålborgi Ülikooli bakalaureusekraadiga ühiskonnateaduste erialal. Ta oli aastatel 1994–1996 organisatsiooni "Danmarks Socialdemokratiske Ungdom" rahvusvaheline sekretär ja 1996– 2000 esimees. 2000–2001 töötas ta erakonna Sotsiaaldemokraadid juhatuses. 2001. aastal oli ta firmas TVropa Communication konsultant. Alates 2001. aastast on ta Folketingi liige. 3. oktoobrist 2011 kuni 12. detsembrini 2013 oli ta Taani justiitsminister. Alates 27. juunist 2019 kuni 4. veebruarini 2022 oli ta Taani maksuminister.
Alates 4. veebruarist kuni 15. detsembrini 2022 oli Morten Bødskov Taani kaitseminister.
15. detsembrist 2022 on Morten Bødskov Taani majandusminister.
Masud Gharahkhani

Masud Gharahkhani (pärsia keeles مسعود قره‌خانی; sündinud 22. septembril 1982) on Iraani päritolu Norra poliitik (Norra Töölispartei).
Masud Gharahkhani tuli koos vanematega põgenikuna Iraanist Norrasse 1987. aastal. 2003. aastal lõpetas ta radiograafina "Høgskolen i Gjøvik"'i ja töötas aastatel 2003–2008 haiglas radiograafina. 2009–2011 oli ta Norra Töölispartei Buskerudi maakonna allorganisatsiooni sekretär. Alates 2011. aastast oli ta Drammeni linnavolikogu liige. Alates 2017. aastast on ta Stortingi (parlamendi) liige.
Alates 25. novembrist 2021 on Masud Gharahkhani Stortingi president.
Trygve Slagsvold Vedum

Trygve Magnus Slagsvold Vedum (sündinud 1. detsembril 1978) on Norra poliitik (Keskpartei).
Trygve Slagsvold Vedum lõpetas Oslo Ülikooli bakalaureusekraadiga sotsioloogia ja riigiteaduste erialal 2002. aastal. 2002–2004 oli ta Keskpartei noorteorganisatsiooni peasekretär. Alates 2005. aastast on ta Stortingi liige. 1. oktoobrist 2009 kuni 18. juunini 2012 oli ta Keskpartei parlamendifraktsiooni juht. Alates 18. juunist 2012 kuni 16. oktoobrini 2013 oli ta Norra põllumajandus- ja toitlustusminister. 7. aprillil 2014 valiti ta Keskpartei esimeheks.
Alates 14. oktoobrist 2021 kuni 4. veebruarini 2025 oli Trygve Slagsvold Vedum Norra rahandusminister.
Talvine lumekupp

Talvine lumekupp ("Eranthis hyemalis") on lumekupu perekonda ja tulikaliste sugukonda kuuluv liik taimi.
Talvine lumekupp on pärismaine Prantsusmaa, Itaalia ja Balkani lubjarikastes metsades. Mujal Euroopas kasvab ta sissetooduna ja tihti naturaliseerununa.
Alfonso González

Arturo Alfonso González González (sündinud 5. septembril 1994 Reynosas) on Mehhiko jalgpallur, kes mängib poolkaitsjana Mehhiko kõrgliiga klubis Monterrey.
Ta alustas klubikarjääri Mehhiko klubis Atlas, debüteerides Mehhiko kõrgliigas 2012. aastal.
2016. aasta juulis liitus ta Monterreyga. 2019. aasta "Apertura"-hooajal tuli ta klubiga Mehhiko meistriks. Aastatel 2019 ja 2021 on ta klubiga võitnud Põhja- ja Kesk-Ameerika klubide Meistrite Liiga.
2011. aastal tuli González Mehhiko kuni 17-aastaste koondisega noorte maailmameistriks. Mehhiko jalgpallikoondises debüteeris ta 9. oktoobril 2014 sõprusmängus Hondruase vastu. 2016. aasta suveolümpiamängude jalgpalliturniiril kuulus ta Mehhiko olümpiameeskonda.
Lumekupp

Lumekupp ("Eranthis") on tulikaliste sugukonda kuuluv taimeperekond.
Eestis selle perekonna liike pärismaisena ei leidu.
Servikheinik (perekond)

Servikheinik ("Hypsizygus") on šampinjonilaadsete seltsi kobarheinikuliste sugukonda kuuluv seente perekond.
Guri Melby

Guri Melby (sündinud 3. veebruaril 1981) on Norra poliitik (Venstre).
Guri Melby lõpetas 2007. aastal Norra Tehnikaülikooli magistrikraadiga põhjagermaani keelte ja pedagoogika erialal. 
Aastatel 2007–2008 töötas ta õpetajana Gerhard Schøningsi koolis. Aastatel 2008–2011 oli ta norra keele õppejõud Norra Tehnikaülikoolis. Selle kõrvalt töötas ta aastatel 2009–2011 Riikliku Kirjutamisuuringute ja Kirjutamishariduse Keskuse nõunikuna. Aastatel 2011–2012 oli ta Norra haridusministeeriumi nõunik. Aastatel 2012–2013 oli ta Oslo ja Akershusi Ülikooli õpetajakoolituse lektor, 2013–2015 oli ta Oslo keskkonna- ja transpordinõunik ja Oslo linnavolikogu Venstre fraktsioonijuhina täiskohaga poliitik. Aastatel 2015–2018 oli ta Oslo linnavolikogu transpordi- ja keskkonnakomisjoni aseesimees. 13. märtsist 2020 kuni 14. oktoobrini 2021 oli ta Norra hariduse ja integratsiooni minister. 26. septembril 2020 valiti ta Venstre esimeheks. Alates 2021. aastast on ta Stortingi liige.
Wordle

"Wordle" on veebipõhine sõnamäng.
Mängu eesmärk on arvata ära viietäheline sõna. Mängija pakub oma variante; mäng annab värvkoodidega infot õigesti pakutud tähtede kohta. Standardses versioonis on mängijal arvamiseks kuus võimalust ja nende ammendumisel on mäng läbi. Mängu "võitmisel" pakub "Wordle" võimalust oma tulemust internetis jagada ilma konkreetset sõna näitamata. 
Ametlikul "Wordle'i" lehel ilmub üks "salajane" sõna ööpäevas ja kõik mängijad arvavad sellel päeval ühte ja sama sõna. 
Mäng oli 2022. aasta veebruari seisuga tasuta ja avatud kõigile vabaks kasutamiseks.
Ajalugu.
Wordle'i töötas 2021. aasta jaanuaris välja Inglise-Ameerika kunstnik ja tarkvaraarendaja Josh Wardle oma pere jaoks. Sama aasta oktoobris avaldas ta mängu oma kodulehel. Wordle sai kiiresti populaarseks, sest see oli lihtne, kena disainiga ning mängijad said oma tulemusi kergesti internetis jagada. 2022. aasta jaanuaris müüs Wardle mängu New York Timesile umbes 20 miljoni dollari eest. Mäng on endiselt tasuta mängitav, kuid sisaldab nüüd hulganisti veebi- ehk reklaamiträkkereid.
"Wordle'i" põhimõttega sarnaselt oli välja töötatud Estoplasti tehase toodetud nuputamismäng Mõttemeister (inglise keeles Mastermind), kus tähtede ja sõnade asemel olid värvilised nupud. Sarnase põhimõttega mänge on loodud ka varem nii nuppude, pliiatsi ja paberi kui ka arvutiga mängimiseks. 
Variandid.
"Wordle'ist" on loodud väga palju koopiaid ja versioone. Need kas ei piira mängukordade arvu, kasutavad mõnda teist ja temaatilist sõnade loendit või muudavad reegleid mingil muul moel. On ka mitu eestikeelset varianti. Mõned näited: 
"Wordle'i" algne lähtekood on küll rakendusest nähtav, kuid see ei ole vaba litsentsiga ega seetõttu taaskasutatav. See-eest on loodud hulk Wordle'i algoritmi vaba lähtekoodiga implementatsioone, mida saab kergesti ise edasi arendada. Üks lihtne juhend on avaldatud Mother Tongue'i veebilehel.
Rootsi 2022. aasta taliolümpiamängudel

Rootsi osales 2022. aasta taliolümpiamängudel Pekingis 116 sportlasega, kes võistlesid 11 spordialal.
Olümpiavõitjaks tulid vigursuusataja Walter Wallberg, kes võitis meeste küngaslaskumise, mäesuusataja Sara Hector, kes võitis naiste suurslaalomi, kiiruisutaja Nils van der Poel, kes võitis 5000 m ja 10 000 m distantsi, murdmaasuusataja Jonna Sundling, kes võitis naiste sprindi, Rootsi laskesuusatamisnaiskond (Linn Persson, Mona Brorsson, Hanna Öberg, Elvira Öberg), vigursuusataja Sandra Näslund ja jääkeeglimeeskond (Niklas Edin, Oskar Eriksson, Rasmus Wranå, Christoffer Sundgren ja Daniel Magnusson).
India 2022. aasta taliolümpiamängudel

India osales 2022. aasta taliolümpiamängudel Pekingis ühe sportlasega. See on kümnes kord, kui India taliolümpiamängudest osa võtab.
Indiat esindas mäesuusataja Arif Khan.
Andorra 2022. aasta taliolümpiamängudel

Andorra osales 2022. aasta taliolümpiamängudel Pekingis viie sportlasega, kes võistlesid kolmel spordialal.
Andorrat esindasid murdmaasuusatajad Irineu Esteve ja Carola Vila, mäesuusatajad Joan Verdú Sánchez ja Cande Moreno ning lumelaudur Maeva Estevez.
Treial (perekonnanimi)

Treial on eesti perekonnanimi.
2022. aasta 1. jaanuari seisuga oli Eestis perekonnanimi Treial 297 inimesel: 151 mehel ja 146 naisel. Perekonnanimede levikult oli Treial meeste puhul 460. ja naiste puhul 548. kohal. Perekonnanimi Treial on levinuim Järva maakonnas, kus neid oli maakonna 10 000 elaniku kohta 6,07.
Treier

Treier on eesti perekonnanimi.
2022. aasta 1. jaanuari seisuga oli Eestis perekonnanimi Treier 342 inimesel: 186 mehel ja 156 naisel. Perekonnanimede levikult oli Treier meeste puhul 332. ja naiste puhul 489. kohal. Perekonnanimi Treier on levinuim Põlva maakonnas, kus neid oli maakonna 10 000 elaniku kohta 6,95.
Sun Tower

Sun Tower on 17-korruseline ​​äripindadega kõrghoone, mis asub Briti Columbia suurimas linnas Vancouveris. Ehitise arhitekt oli William Tuff Whiteway.
Valmimisel oli see linna kõrgeim hoone (82 meetrit). Eelmine rekordiomanik oli 1910. aastal valminud Dominion Building (53 meetrit). Lühikest aega oli Sun Tower ka Kanada kõrgeim hoone.
Audun Lysbakken

Audun Bjørlo Lysbakken (sündinud 30. septembril 1977 Bergenis) on Norra poliitik (Sotsialistlik Vasakpartei).
Audun Lysbakken on lõpetanud Bergeni Ülikooli prantsuse keele ja võrdleva poliitikateaduse erialal 1998. aastal. 1999–2000 sooritas ta kohustusliku ajateenistuse asemel tsiviilteenistuse Norra Mahepõllumajanduse Liidus. 2000–2001 oli ta ajakirjanik ja toimetaja ajalehes Klassekampen. 2000–2002 oli ta Sotsialistliku Vasakpartei noorteorganisatsiooni "Sosialistisk Ungdom" aseesimees. Aastatel 2001–2005 oli ta Stortingi liige ja on uuesti parlamendiliige alates 2009. aastast.
20. oktoobril 2009 sai ta Norra laste ja võrdõiguslikkuse ministriks. 5. märtsil 2012 oli ta sunnitud ministriametist tagasi astuma, kuna selgus, et tema juhitud ministeerium oli rahastanud Sotsialistliku Vasakparteiga seotud radikaalset feministlikku organisatsiooni.
11. märtsil 2012 valiti Audun Lysbakken Sotsialistliku Vasakpartei esimeheks. Sellel ametikohal oli ta kuni 18. märtsini 2023.
Paul Ritter

Simon Paul Adams (20. detsember 1966 Gravesend – 5. aprill 2021 Faversham), ametialaselt tuntud kui Paul Ritter, oli inglise näitleja.
Jäähoki 1948. aasta taliolümpiamängudel

Meeste jäähokiturniir 1948. aasta taliolümpiamängudel Šveitsis Sankt Moritzis oli 6. olümpiamängude turniir, mis oli ühtlasi ka 15. maailmameistrivõistlused ja 26. Euroopa meistrivõistlused. Olümpiaturniir toimus 30. jaanuarist kuni 8. veebruarini. 
Kanada võitis oma viienda olümpiakulla ja tuli 12. korda maailmameistriks, Kanadat esindas seal relvajõudude meeskond Ottawa RCAF Flyers. Kõrgeima tulemuse saanud Euroopa meeskond Tšehhoslovakkia võitis hõbemedali ja tuli kaheksandat korda Euroopa meistriks. Bibi Torriani mängis Šveitsi eest, kes võitis pronksmedali, ja temast sai esimene jäähokimängija, kes luges kõigi sportlaste nimel olümpiavande. Osales üheksa võistkonda.
Esimest korda pärast sõda naasis ka rekordiline maailmameister Kanada. Tšehhoslovakkia lõpetas turniiri vaid väravate vahega teisena ja tuli kaheksandat korda Euroopa meistriks.
Kanadat esialgu nii kõrgelt ei hinnatud, kuid turniiri edenedes sai see hoo sisse. Tegemist oli sitke ja kiireima meeskonnaga, kes võitis Tšehhoslovakkiat parema tehnika jõuga. Kaitse oli eriti hea, kui sisse lasti vaid viis väravat, Halder oli turniiri parim väravalööja. Šveitsil oli selgelt paremuselt kolmas meeskond, kuigi kaotus Tšehhoslovakkia vastu oli valusalt suur. 
Hokiturniiri mängimine oli ohus Ligue Internationale de Hockey sur Glace'i ja Rahvusvahelise Olümpiakomitee lahkarvamuste ning Ameerika Ühendriikide olümpiakomitee ähvardatud boikoteerimise tõttu. USA koondis võistles kutseliste mängijatega ja diskvalifitseeriti seepärast Rahvusvahelise Olümpiakomitee poolt. Ameeriklasi see aga väga ei tabanud, sest nende pettumust valmistav esitus olümpiamängudel tähendas, et medalit polnud nad niikuinii võitnud.
Tulemused.
Turniir toimus liigasüsteemis, millest võttis osa üheksa võistkonda. Kanadalased said Tšehhoslovakkia vastu seitse võitu ja ühe viigi. Tšehhoslovakkia võitis samuti seitse mängu. Turniiri otsustas väravate vahe. Kanada võitis vastaseid 69:5. Tšehhoslovakkia koondis ületas vastaseid 80:18. 
Kuna see turniir oli ühtlasi LIHG maailmameistrivõistlused, saavutas USA LIHG edetabelis neljanda koha. George Dudley (Kanada jäähokijuht) väitis, et 1948. aasta olümpiamängude hokiturniir mängiti "naeruväärsetes ilmastikutingimustes" ja kehva kohtunikutööga.
Statistika.
Keskmine vanus.
Poola meeskond oli turniiri vanim meeskond mängijate keskmise vanusega 29 aastat ja 10 kuud. USA oli turniiri noorim meeskond mängijate keskmise vanusega 23 aastat ja 1 kuud. Kuldmedalist Kanada mängijate keskmine vanus oli 25 aastat ja 8 kuud. Kõigi turniiri mängijate keskmine vanus oli 27 aastat ja 2 kuud.
Kjersti Toppe

Kjersti Toppe (sündinud 20. oktoobril 1967) on Norra poliitik (Keskpartei).
Kjersti Toppe lõpetas Bergeni Ülikooli arstiteaduse erialal 1992. aastal. Ta töötas jaoskonnaarstina Bremangeris 1996–1997 ja Bergenis 1999–2002. Ta oli Bergeni linnavolikogu liige aastatel 2003–2009. Alates 2009. aastast on ta Stortingi liige.
Alates 14. oktoobrist 2021 on Kjersti Toppe Norra laste ja perekondade minister.
Béthonsart

Béthonsart on vald Põhja-Prantsusmaal Pas-de-Calais' departemangus.
Béthonsart asub 20 km Arrasist loodes maantee D74 ääres.
Beugnâtre

Beugnâtre on vald Põhja-Prantsusmaal Pas-de-Calais' departemangus.
Väike põllumajandusküla asub 24 km Arrasist kagus teede D956 ja D10E ristumiskoha ümbruses. Omavalitsuse serva läbib kiirtee A1.
Beugny

Beugny on vald Põhja-Prantsusmaal Pas-de-Calais' departemangus.
Põllumajandusküla asub 32 km Arrasist kagus teede N30 ja D20 ristumiskoha ümbruses.
Al Hilal SFC

Al Hilal Saudi Football Club (araabia keeles نادي الهلال السعودي) on Saudi Araabia jalgpalliklubi, mis tegutseb Ar-Riyāḑis. See mängib Saudi Araabia kõrgliigas Saudi Professional League.
Klubi on asutatud 16. oktoobril 1957. See on üks neljast klubist, mis on mänginud Saudi Araabia kõrgliigas kõikidel hooaegadel alates esimesest hooajast 1976. aastal.
Al Hilal on tulnud Saudi Araabia meistriks 17 korda, millega on see Saudi Araabia edukaim klubi. Aasia klubide Meistrite Liiga on võidetud neljal korral, millega on Al Hilal kõige edukam Aasia klubi ja üks kahest Saudi Araabia klubist, mis on Meistrite Liiga võitnud. Al Hilali saavutuste hulka kuulub muuhulgas veel üheksa Saudi Araabia karikavõistluste võitu, kolm Saudi Araabia superkarika võitu ja kaks Araabia klubide meistrivõistluste võitu.
Al Hilali suurimad rivaalid on Al-Ittihad Club (derbi nimi "Saudi El Clasico") ja Al Nassr ("Riyadh derby") Saudi Araabias ning Esteghlal Iraanis.
2009. aastal valis IFFHS Al Hilali 20. sajandi parimaks Aasia jalgpalliklubiks.
André Carrillo

André Martín Carrillo Díaz (sündinud 14. juunil 1991 Limas) on Peruu jalgpallur, kes mängib parema äärepoolkaitsjana Brasiilia kõrgliigaklubis Corinthians ja Peruu jalgpallikoondises.
Peruu kõrgliigas debüteeris ta 2009. aastal Alianza Lima meeskonnas.
2011. aasta mais sõlmis ta viieaastase lepingu Portugali kõrgliigaklubiga Lissaboni Sporting.
2016. aasta juulis liitus ta Portugali klubiga Lissaboni Benfica. Benficas mängis ta vaid hooajal 2016–17, kuid sel hooajal klubiga Portugali meistriks. Hooajal 2017–18 oli ta Benficast laenul Inglismaa kõrgliigaklubis Watford ja 2018–19 Saudi Araabia kõrgliigaklubis Al Hilal. Al Hilaliga sõlmis ta 2019. aasta juulis nelja-aastase lepingu. Hooajal 2023/24 mängis ta Saudi Araabia esiliigaklubis Al Qadsiah.
2024. aasta septembris sõlmis ta üheaastase lepingu Brasiilia kõrgliigaklubiga Corinthians.
Peruu jalgpallikoondises debüteeris Carrillo 2011. aastal. Koondisekarjääri esimese värava lõi ta 15. augustil 2012 sõprusmängus Costa Rica vastu. 2018. aasta jalgpalli maailmameistrivõistluste viimases alagrupimängus lõi ta värava Austraalia vastu. Ta on kuulunud Peruu koondise viiel Copa América turniiril.
Biache-Saint-Vaast

Biache-Saint-Vaast on vald Põhja-Prantsusmaal Pas-de-Calais' departemangus.
Väike põllumajanduslik ja kergetööstuslik alev asub 13 km Arrasist idas, Scarpe'i jõe kallastel, teede D42, D43 ja D46 ristumiskoha ümbruses. Kiirtee A26 läbib omavalitsuse serva.
Karl Toom

Karl Toom (sündinud 23. juunil 1997 Viljandis) on Eesti käsipallur. 
Ta mängib Saksamaa 2. Bundesliga klubis HSC2000Coburg vasaksisemisel positsioonil. Toom mängib ka Eesti käsipallikoondises.
Karl Toom on 1,97 meetrit pikk ja kaalub 100 kilogrammi. 
2020 ja 2021 valiti ta Eesti parimaks käsipalluriks. 
Karjäär.
Viljandi HC.
Karl Toom alustas käsipallurikarjääri HC Viljandis. Toomiga võitis Viljandi HC karika 2014 
TV1893 Neuhausen.
2016. aastal sõlmis Toom kaheaastase lepingu TV1893 Neuhauseniga.
TV Emsdetten.
2018. aasta aprilli alguses sõlmis Toom lepingu Saksamaa teise liiga klubi TV Emsdetteniga.
HK Varberg.
Pärast hooaega Saksamaal siirdus Toom Rootsi meistriliigasse. Ta sõlmis kaheaastase lepingu Rootsi meeskonnaga HK Varberg. 
HSC2000Coburg.
Toom siirdus tagasi Saksamaa 2. Bundesligasse. Sõlmis kaheaastase lepingu HSC2000 Coburgiga.
Ujula abajas

Ujula abajas ehk Kuressaare Titerand on abajas Saare maakonnas Kuressaares.
Kuressaare rannikut liigestavad Tori, Ujula ja Punasekivi abajas ning Väike-Roomassaare poolsaar.
Ujula abaja läänekaldal oli välibassein, kus toimusid ujumiskursused ja -võistlused. Ujula abajas oli supelrannana kasutusel kuni 1960. aastateni, kui ujumine reostuse ja kinnikasvamise tõttu võimatuks muutus. Ujula abaja supelrand taastati aastatel 1997–1999.
Yonaguni keel

Yonaguni keel on Jaapanis Yonaguni saarel räägitav Ryūkyū keel. 
Yonaguni keel on jaapani keeltest kõige ohustatum. Seda räägib alla 800 inimese.
Edgar Lamp

Edgar Lamp (9. november 1915 Aakre vald – 4. märts 2004) oli Eesti sõjaväelane. 
Elukäik.
Edgar Lamp sündis Aakre vallas, lõpetas Hugo Treffneri gümnaasiumi 1937. aastal. Samal aastal asus ajateenistusse Eesti sõjaväkke 4. suurtükiväegruppi. Sõjakooli aspirantide suurtükiväeklassi kursuse läbis 1937. aasta juulist kuni 1938. aasta juulini, 1938 ülendati nooremallohvitseriks, 1939 lipnikuks.
Kui Nõukogude Venemaa okupatsioonivõim hakkas 1941. aasta juunis eestlasi küüditama, varjas Lamp end Tartu lähedal Kvissentalis. Edgar Lamp oli üks neist, kes 1941 Omakaitse ridades vabastuslahingutes Tartu mitmeks päevaks oma kätte võtsid. Seal ristus tema tee kapten Karl Talpakuga ja ta liitus vastupanuliikumisega, olles omakaitse kompaniiülem.
Enne idarinde kokkuvarisemist oli ta 1942. aasta aprillist kuni 1944. aasta veebruarini Saksa 35. politseipataljoni teenistuses, algul salga, hiljem kompaniiülemana. Veel hiljem teenis ta 291. Kaitse Vahipataljoni kompaniiülemana. 1944. aasta oktoobris liikus vägedega Saksamaale, kus oli Abwehrtruppe 326. õppepataljonis 20. diviisi alluvuses, auastmelt leitnant. 
8. mail 1945 vangistati Lamp Prahas, pärast sõda "repartrieeriti" tagasi Eestisse. 1948–1954 varjas ta end lähedaste juures, kuna oli tagaotsitavate nimekirjas. Ta kasutas sel ajal valenime Aleksei Müürsepp.
Edgar Lamp arreteeriti NKVD haarangu käigus 12. jaanuaril 1954. Pärast mõnekuulist istumist Vasalemma vangilaagris pääses 15. septembril 1955 vabadusse. 
Edgar oli nooruses hea sportlane, ta tegeles Eesti sõjaväes kergejõustikuga, ületades teivashüppes 3.10.
Osvald Nitski (ujuja)

Osvald Nitski (sündinud 6. oktoobril 1997 Montréalis) on Eesti ujuja. 
Ta õpib Toronto ülikoolis masinaehituse erialal.
Ta võistles Eesti koondises 2016. aasta Euroopa meistrivõistlustel Londonis Suurbritannias, kus saavutas meeste 200 meetri liblikujumises ajaga 2.01,46 31. koha. 
Nitski nimel on kaks Eesti rekordit: 50 m basseinis 400 m kompleksujumises ajaga 4.23,90 ja 25 m basseinis 1500 m vabaujumises ajaga 15:15.25. 1500 m vabaujumise Eesti rekordi, mis oli kaks aastat olnud Kregor Zirki nimel, ületas ta 18,31 sekundiga. 
Isiklikku.
Tema vanaisa Osvald Nitski oli Eesti NSV meister vabamaadluses ja sambos.
Sõbralikkus

Sõbralikkus on inimese iseloomujoon, ühiskondlik väärtus või emotsioon, mille tunnusteks on lahkus, heasoovlikkus, rahumeelsus, abivalmidus, tähelepanelikkus jmt. 
Filosoofilistes käsitlustes ja religioonides hinnatakse sõbralikkust kui voorust. 
Budism.
Sõbralikkus (sanskriti keeles "maitrī"; paali keeles "mettā"; tiibeti keeles "byams pa"; hiina keeles 慈 "ci"; jaapani keeles "ji"; inglise keeles "loving-kindness") on budismis üks neljast mõõtmatust ehk brahmaseisundi koostisosa kaastunde, võrdse suhtumise ja rõõmu kõrval.
Sõbralikkus väljendub positiivses meelestatuses teiste olendite suhtes ning on vaba nii klammerdumisest ja kiindumisest kui ka vastuteene ootusest ning isiklikest huvidest.
Sõbralikkust iseloomustab südameheadus, siiras soov, et kõikidel olenditel läheks hästi, et nad oleksid kaitstud, terved ja õnnelikud ning vabad kannatustest. Sõbralikkuse abil on võimalik suurendada oma meeles seisundit, mis võib lõplikult kaotada meelest viha, vastumeelsuse, pahatahtlikkuse ja rahulolematuse. Sõbralikkuse tipuks on iseenda samastamine kõikide elusolenditega.
Paali kaanonis käsitlevad sõbralikkust mitmed tekstid ("Kakacupama Sutta, Karaniya Metta Sutta" jpt.) "Khuddakapāṭha" osa «Sõbralikkusesuutra» (KN 9, paali keeles "mettāsutta") on eesti keeles ilmunud Linnart Mälli tõlkes (2004).
Eelistamatus

Eelistamatus, võrdne suhtumine või samaväärsus (sanskriti keeles "upekṣā"; paali keeles "upekkhā" ‘üle vaatamine, ühetaolisus'; tiibeti keeles "btang snyams"; hiina keeles 捨 "she"; jaapani keeles "sha"; inglise keeles "equanimity") on budismis üks väärtuslikumaid meeleseisundeid ja omadusi. See tähendab võrdset ja samaväärset suhtumist kõikidesse olenditesse, nähtustesse ja sündmustesse, ilma kedagi ega midagi eelistamata ja ilma kedagi ega midagi ka tõrjumata või põlgamata. See on asjade ja nähtuste võtmine nii, nagu nad just on. 
Eelistamatus on üks neljast mõõtmatust, üks kümnest ületavast toimingust, üks seitsmest virgumise tegurist jpm. 
Eelistamatus ei ole osavõtlikkuse puudumine ega üleolek või ükskõiksus teiste kannatuste suhtes, vaid osavõtlikkus kõigi suhtes.
Sõna-sõnalt tähendab paalikeelne sõna "upekkhā" ‘vaatamist erapooletult’. See on kõikide olendite nägemine samal viisil. See on hoidumine vahetutest reageerigutest. See on meele hoidmine vankumatuna keset kaotusi ja võite, kiitusi ja laitusi, valu ja õnne, tunnustust või maine langust. 
Võrdne suhtumine ei ole võrdsustamine vaid, vastupidi, võrdlemisest hoidumine:
"Upekkha" on püsivus muutuvas maailmas. See on meele püsivus, kindlus ja tasakaal, mida ei kõiguta ükski võit ega kaotus, tunnustus ega laitus, ülendus ega alandus, nauding ega valu. Selles pole ennast, selles pole enda soove või tahtmisi. 
Võrdse suhtumise aluse loob isetuse mõistmine.
Lipiany

Lipiany (saksa "Lippehne") on linn Poolas Lääne-Pomorze vojevoodkonnas Pyrzyce maakonnas, Lipiany valla halduskeskus.
Lippehne sai linnaõigused enne 1302. aastat. Kuni 1945. aastani oli linn Saksamaa koosseisus.
Płoty

Płoty (saksa "Plathe an der Rega") on linn Poolas Lääne-Pomorze vojevoodkonnas Gryfice maakonnas, Płoty valla halduskeskus. Płoty asub Rega jõe ääres, Gryficest umbes 14 km lõunakagus.
Płoty sai linnaõigused 1277. aastal. Kuni 1945. aastani oli linn Saksamaa koosseisus.
Mikael Agopov

Mikael Agopov (sündinud 5. märtsil 1978) on Soome maletaja, rahvusvaheline meister (1999). 
Agopov on kolmekordne Soome malemeister (2011, 2015, 2018). Ta on mänginud Soome võistkonna koosseisus neljal maleolümpial (2008–2014). 
2013. aastal jagas ta esikohta Uladzislaŭ Kavaljoŭga Viljandis peetud rahvusvahelisel turniiril, mis oli pühendatud Ilmar Raua sajandale sünniaastapäevale.
Aivi Liiv-Kulla

Aivi Liiv-Kulla, aastatel 1986–2008 oli abielus Allan Kiiliga, 2008. aastast Kulla (sündinud 10. detsembril 1966 Tallinnas), endine Eesti ujuja.
1973. aastast hakkas Aivi harrastama ujumist koos kaksikvenna Aivo Liiviga Tallinna Kalevi ujulas ja jätkas hiljem Tööjõureservide ujumiskoolis Svea Bestermani juhendamisel. 1985. aastal võitis ta Nõukogude Liidu koondises Kobes Jaapanis toimunud universiaadil 400 m kompleksujumises pronksi ajaga 4.52,04 ning kuldmedalid teatevõistkonnaga nii 4 × 100 m kui ka 4 × 200 m vabaujumises.
Nõukogude Liidu meistrivõistlustel lühirajal (25 m) võitis ta aastatel 1983–1986 individuaalselt 1 kulla (200 m kompleksi), 6 hõbedat (200, 400 ja 800 m vabalt, 400 m kompleksi) ja 2 pronksi (200 m vabalt) ning teateujumistes 2 hõbedat. Nõukogude Liidu meistrivõistlustel 50 m basseinis võitis ta aastatel 1981–1986 individuaalselt 4 hõbedat (400 ja 800 m vabalt, 400 m kompleksi) ja 3 pronksi (800 m vabalt, 200 m selili, 400 m kompleksi) ning teateujumistes 1 hõbeda ja 1 pronksi. 1981. aastal tuli ta kahekordseks Nõukogude Liidu juunioride meistriks.
Aivi on parandanud lühikeses ja pikas basseinis individuaalselt 37 ja teateujumises 13 korral Eesti rekordit.
Aastatel 1980–1988 tuli ta Eesti meistrivõistlustel 50 m basseinis 29 korda (vaba-, selili-, kompleks- ja teateujumises) ning aastatel 1983–1986 25 m basseinis 17 korda Eesti meistriks.
Aivi Liiv lõpetas 1986. aastal Tallinna Spordiinternaatkooli ja 1990. aastal Tallinna Pedagoogilise Instituudi (kehalise kasvatuse alal).